Алеса̀ндро Дел Пиѐро () е бивш италиански футболист, роден на 9 ноември 1974 г. в Конеляно. Неговата обичайна позиция е на поддържащ нападател между халфовата линия и нападението, но често е играл и на върха на атаката. Сред специалитетите му са головете от пряк свободен удар (44 до 11 януари 2009), дузпа и т.нар. гол „а ла Дел Пиеро“ – далечен фалцов удар от лявото крило, при който летящата бавно топка прехвърля вратаря и влиза в далечния горен ъгъл (видео). Считан за един от най-добрите футболисти в световен мащаб, той е рекордьор по мачове и голове за Ювентус (705 мача и 290 гола). Дел Пиеро изиграва 19 сезона в Ювентус от 1993 г. до лятото на 2012 и е дългогодишен капитан на отбора. С Италия печели Световното първенство в Германия (2006), сребърен медал от Евро 2000, както и две титли от Европейски първенства за младежи (1994 и 1996 г.). С Ювентус печели Шампионската лига през 1996 г., Междуконтиненталната купа през същата година, както и пет пъти Серия А. Сред многобройните му индивидуални отличия изпъкват наградата спортист на Италия за 2008 г., за италиански футболист №1 на Серия А за през 1998 и 2008 г. и двете голмайсторски титли – на Серия А (21 гола, 2007/2008) и Серия Б (20 гола, 2006/2007). Седем пъти извежда националния отбор като капитан. През 2000 г. е най-скъпоплатеният футболист в света с приход от 10 милиона евро от заплата, премии и реклами.